Det er skønt på toppen af Danmark - men også dyrt. Skagen er landets dyreste by, når det drejer sig om hoteller. Sidste år steg priserne her for et værelse i snit med 22 procent, viser tal fra hotels.com. Så ud over at være den by i Danmark, hvor priserne fik det største hug op, er Skagen nu Danmarks dyreste hotelby. Og tager man på ferie i Skagen, skal man havde den store tegnebog frem. Et værelse på toppen kostede sidste år 1217 kroner mod 999 kroner året før. Det er ikke kun i Skagen, at hotelpriserne er steget. For første gang siden 2008 - og krisens indtog - er priserne på danske hotelværelser nemlig generelt steget. Efter tre år med et samlet fald 17 procent er prisen på et hotelværelse i snit steget med to procent, viser tallene. Billund-hoteller steg med 16 procent sidste år, mens Aalborg og København steg med henholdsvis fem og fire procent. I Vejle, Frederikshavn og Horsens gik det den modsatte vej. Hotelejere i Vejle satte priserne mest ned med samlet ni procent, mens det er blevet fem procent billigere at bo på hotel i Horsens. I Frederikshavn 40 kilometer syd for Skagen faldt priserne med fire procent. /ritzau/

Referat:
Det er dejligt i Skagen - men også dyrt. Danmarks nordligste by er den dyreste at overnatte i.